Ja just siis kui arvasime, et saame nüüd pisut hinge tõmmata mõistsime, et meie nädalavahetus pole veel ära lõppenud, kuna siin Austraalias tähistati eile ehk siis esmaspäeval (26.01) Australian Day-d. Tegu on siis umbes nagu meil Iseseisvuspäeva laadse üritusega, mis on kohalike jaoks on ilmselgelt pühemast  püham. Tähistatakse siis seda päeva kui inglased ühel hetkel siia Austraaliasse seilasid ja end siia sisse seadsid. Praktiliselt kõik poed on sel päeval kinni, kõik inimesed on töölt vabad ja kõik lähevad kuhugi parki piknikule. Suhtluskeskkonnas Orkutis esitati juba mõned nädalad tagasi üleskutse kõigile eestlastele, et sel päeval võiks jõeäärses pargis kokku saada. Jõeäärses sellepärast, et kohalik lotogigant Lotterywest korraldab sel päeval iga aasta suure ilutulestiku. Taevasse pidi lendama kokku 4 miljoni  Aussie dollari (ca  30 miljonit eeki) eest ilutulestikku. Ausõna see oli vist üks võimasamaid asju millele meie noored silmad seni pilku heitnud olid. Kokku paugutati umbes 30! minutit järjest ja Grande Finale oli ikka midagi sellist millest me poleks tahtnud mingi hinna eest ilma jääda. Lisaks oli tore ka üle pika aja nii palju kaasmaalasi koos näha - erinevatel andmetel  oli tipphetkedel kokku rohkem kui 40 eestlast mis vanemate olijate teada on suurim senidokumenteeritud eestlaste kogunemine ses kaunis linnakeses mida maailm teab Perthina.